ORDE do 26 de marzo de 2013 pola que se crea un ficheiro de datos de carácter persoal nesta consellería e no Servizo Galego de Saúde.
Consellería de Sanidade — III. Outras disposicións — 08/04/2013

A Lei orgánica 15/1999, do 13 de decembro, de protección de datos de carácter persoal (BOE núm. 298, do 14 de decembro) regula o tratamento de datos de carácter persoal rexistrados en soportes físicos que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas, e especialmente a súa honra e intimidade persoal e familiar.
No artigo 20 da dita lei disponse que a creación, modificación ou supresión dos ficheiros das administracións públicas só se poderá facer por medio de disposición xeral publicada no BOE ou diario oficial correspondente, e establece no seu punto segundo as indicacións concretas que deben constar nas disposicións de creación e modificación daqueles.
En consecuencia, en virtude das facultades que me confire a Lei 1/1983, do 22 de febreiro, reguladora da Xunta e da súa Presidencia,
Artigo 1. Obxecto
Mediante a presente orde a Consellería de Sanidade e o Servizo Galego de Saúde crean o ficheiro de carácter persoal que se especifica no anexo.
Artigo 2. Contido
A información exixida no artigo 20 da Lei orgánica 15/1999, do 13 de decembro, de protección de datos de carácter persoal, para as disposicións de creación dos ficheiros está contida no anexo desta orde.
Artigo 3. Finalidade e uso do ficheiro
Os datos de carácter persoal incluídos no ficheiro da Consellería de Sanidade e o Servizo Galego de Saúde creado por esta orde so será utilizado para os fins expresamente previstos e declarados no citado anexo e polo persoal debidamente autorizado.
Artigo 4. Cesión de datos
Os datos só serán cedidos nos supostos expresamente previstos pola lei e os declarados no anexo desta orde. No suposto de cesión de datos ás administracións públicas haberá que aterse ao disposto na normativa vixente respecto desta materia.
Artigo 5. Órgano responsable do ficheiro
A responsabilidade sobre o ficheiro creado por esta orde correspóndelle á Consellería de Sanidade e ao Servizo Galego de Saúde.
No anexo detállase a unidade ante a que exercerán os dereitos de acceso, rectificación, cancelación e oposición de datos que constan no ficheiro.
Artigo 6. Nivel de protección e medidas de seguridade
O nivel do ficheiro creado por esta orde encóntrase clasificado atendendo ao artigo 80 do Real decreto 1720/2007, do 21 de decembro, polo que se aproba o Regulamento de desenvolvemento da Lei orgánica 15/1999. No seu anexo aparece a clasificación (nivel básico, medio ou alto) do ficheiro creado.
O titular do órgano responsable deste ficheiro adoptará as medidas de xestión e organización que sexan necesarias, asegurando a súa confidencialidade e os dereitos e obrigas recoñecidos na Lei orgánica 15/1999, do 13 de decembro.
Disposición adicional única. Cesión de datos para estatística
No caso de cesións dos datos aos servizos de estatística das administracións públicas atenderase, ademais, ao disposto na normativa vixente sobre materia estatística.
Disposición derradeira. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de marzo de 2013